
Betegtájékoztató: Információk a felhasználó számára
Curiosin 1,027 mg/g gél
cink-hialuronát

Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ez a gyógyszer orvosi rendelvény nélkül kapható. Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.

· Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.

A betegtájékoztató tartalma:

1. Milyen típusú gyógyszer a Curiosin 1,027 mg/g gél (a továbbiakban Curiosin gél) és milyen betegségek esetén alkalmazható?

2. Tudnivalók a Curiosin gél alkalmazása előtt

3.
Hogyan kell alkalmazni a Curiosin gélt?

4.
Lehetséges mellékhatások

5
Hogyan kell a Curiosin gélt tárolni?

6.
A csomagolás tartalma és egyéb információk

1.
Milyen típusú gyógyszer a Curiosin gél és milyen betegségek esetén alkalmazható?
A Curiosin gél az enyhe és közepesen súlyos pattanások kezelésére szolgáló gyógyszer, külsőleges alkalmazásra.

A Curiosin gél az úgynevezett komedóképződést és a gyulladást egyaránt csökkenti.

A pattanások keletkezésében szerepet játszó két legfontosabb tényező - a faggyúmirigy szövetszaporodása és kivezetőcsövének elszarusodása - mellett nagy jelentősége van egy baktérium, a Propionibacterium acnes hatására termelődő, illetve felszabaduló biológiailag aktív anyagoknak. Ezeknek a változásoknak a hatására a szövetek hialuronsav-koncentrációja lecsökken, mely helyileg adott cink-hialuronáttal pótolható. A hialuronsav mukopoliszacharid típusú természetes polimer, a kötőszövet sejtközi állományának fontos alkotórésze. Fiziko-kémiai tulajdonságai lehetővé teszik a kölcsönhatást más molekulákkal, sejtekkel, így számos biológiai folyamatban alapvető jelentőségű. A vízmolekulákkal úgynevezett diszperziós mátrixot képez, amely a bőr rugalmasságának és tónusának kialakításában játszik szerepet. Más típusú proteoglikán molekulákkal a kötőszövet sejtközötti állományát stabilizálja. A cink a P. acnes lipáz aktivitását gátolja, és antibakteriális tulajdonsággal is rendelkezik.

2.
Tudnivalók a Curiosin gél alkalmazása előtt
Ne alkalmazza a Curiosin gélt

· ha allergiás a cink-hialuronátra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

Nincs.

Egyéb gyógyszerek és a Curiosin gél
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

Mindazonáltal gyógyszerkölcsönhatások ezidáig nem ismertek.
Terhesség és szoptatás

Ez ideig nincsenek adatok a készítmény terhesség és szoptatás időszakában való alkalmazásáról.

A készítmény hatásai a gépjárművezetéshez és a gépek kezeléséhez szükséges képességekre

A kezelés ideje alatt lehet gépjárművet vezetni, mert a gyógyszer nem befolyásolja a gépjárművezetési képességet.
3.
Hogyan kell alkalmazni a Curiosin gélt?
A gyógyszert mindig a kezelőorvosa vagy gyógyszerésze által elmondottaknak megfelelően alkalmazza. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Ha az orvos másképp nem rendeli, az érintett testfelszín alapos tisztítása után, vékony rétegben kell a bőrre felvinni, naponta kétszer. Néhány perc alatt bejut a bőrbe, fedőkötést nem igényel.

A készítmény fényérzékenységet nem okoz, nem színezi a bőrt és a fehérneműt.

Ha az előírtnál több Curiosin gélt alkalmazott
Túladagolás ez ideig nem ismert.

Ha elfelejtette alkalmazni a Curiosin gélt
Ne alkalmazzon kétszeres adagot a kihagyott adag pótlására.
Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.
4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.
A kezelés kezdetén enyhe, égő érzés, kipirulás előfordulhat, mely a kezelés során fokozatosan megszűnik. Száraz bőrűeknél a bőr feszessé válhat, húzó érzés jelentkezhet.

Az elvégzett klinikai vizsgálatok alapján a mellékhatások előfordulása a következő gyakoriságot mutatja:

Gyakori (10-ből legfeljebb 1 beteget érinthet): égő érzés.
Minden gyógyszerrel szemben kialakulhat túlérzékenységi reakció. Ezért felhívjuk figyelmét, hogy amennyiben a seb környéki bőrfelületen viszkető-hámló bőrpírt észlel, feltétlenül forduljon kezelőorvosához.

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Curiosin gélt tárolni?
Legfeljebb 30 °C-on tárolandó.

A gyógyszer gyermekektől elzárva tartandó!

A dobozon és a tubuson feltüntetett lejárati idő (Felhasználható: ) után ne alkalmazza a Curiosin gélt. A lejárati idő a megadott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz a Curiosin gél?
· A készítmény hatóanyaga: 1,027 mg cink-hialuronát (1,00 mg nátrium-hialuronátból és 0,33 mg cink-kloridból előállítva) 1 g gélben.
· Egyéb összetevők: kálium-szorbát, nátrium-hidroxid, karbomer (974 PNF), tisztított víz.

Milyen a Curiosin gél külleme és mit tartalmaz a csomagolás?
Színtelen vagy csaknem színtelen, áttetsző, gyakorlatilag szagtalan gél.

15 g gél lakkozott, zárt szájú alumínium tubusba töltve, mely kiszúrósapkás, csavaros PE kupakkal van lezárva. 1 tubus dobozban.

A forgalomba hozatali engedély jogosultja és a gyártó:
Richter Gedeon Nyrt.

